Shahar yoʻlovchi transporti tizimini yanada takomillashtirish boʻyicha qoʻshimcha chora-tadbirlar toʻgʻrisida
(resolution, 2026-09-01)

Muntazam shahar avtobus yoʻnalishlarida yoʻlovchilar tashish faoliyatini takomillashtirish, zamonaviy shahar avtobuslarini xarid qilishda tadbirkorlik subyektlariga yanada qulayliklar yaratish hamda sohaga oid normativ-huquqiy hujjatlarni mehnat qonunchiligiga muvofiqlashtirish maqsadida Vazirlar Mahkamasi qaror qiladi: 1. Haydovchi bilan birga 60 kishi yoki undan ortiq kishini tashishga moʻljallangan, “Yevro-5” va undan yuqori ekologik toifa talablariga mos keladigan M3toifadagi (III sinfga mansub boʻlmagan) yangi transport vositalarini (avtobus/elektrobus yoki trolleybuslar) 2027-yil 31-dekabrga qadar Oʻzbekiston Respublikasiga import qilishda utilizatsiya yigʻimining nol stavkasi qoʻllanilsin. 2. Brutto-shartnoma asosida tashkil etilgan muntazam shahar avtobus yoʻnalishlarida tushumlar toʻliqligini taʼminlash maqsadida shunday tartib joriy etilsinki, unga muvofiq 2026-yil 1-sentabrdan boshlab: a) yoʻlovchi tomonidan yoʻlkira haqi avtomatlashtirilgan toʻlov tizimi terminallari (validatorlar) bilan jihozlangan avtobusga chiqish vaqtida quyidagi usullar orqali toʻlanadi: transport kartasini validatorga tekkizgan holda uni validatsiya qilish; bank kartasi, smartfon va boshqa kontaktsiz elektron toʻlov turlaridan foydalanish (NFC, QR, Biometric, BLE, UWB va boshqa joriy etilayotgan texnologiyalar yordamida toʻlash); ijtimoiy/transport kartasini validatorga tekkizgan holda imtiyozli yoki bepul yurish huquqini tasdiqlash; b) yoʻlkira haqi mazkur bandda nazarda tutilgan usullar orqali avtobusga chiqish vaqtida toʻlanmaganda (tasdiqlanmaganda), yoʻlovchi avtobusda chiptasiz yurgan deb hisoblanadi. 3. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirishlar va qoʻshimcha kiritilsin: shahardan ikki va undan koʻp kilometr masofada tashqariga chiquvchi yoʻlovchi tashish yoʻnalishlarini shahar ichi avtobus yoʻnalishlari toifasiga kiritish; muntazam shahar avtobus yoʻnalishlarida belgilangan meʼyoriy ish vaqtidan ortiq ishlayotgan haydovchilarning mehnat sharoitlarini yaxshilash va qonunchilikka muvofiq ish vaqti normasini taʼminlash. 4. Transport vazirligi: uch oy muddatda Ichki ishlar vazirligi bilan birgalikda yoʻlovchilarning trolleybusda, tramvayda, shahar ichida va shahar atrofiga qatnaydigan avtobusda chiptasiz yurganligi uchun maʼmuriy javobgarlikni kuchaytirish yuzasidan normativ-huquqiy hujjat loyihasini belgilangan tartibda Vazirlar Mahkamasiga kiritsin; joriy yilning 1-sentabriga qadar Iqtisodiyot va moliya vazirligi, “Oʻzbekiston temir yoʻllari” AJ va Avtomatlashtirilgan toʻlov tizimi operatori bilan birgalikda poytaxt jamoat transporti va shahar atrofi temir yoʻl qatnovlarida yoʻlkira haqini toʻlashning integratsiyalashgan tizimini, shu jumladan, “elektropoyezd-avtobus” va “elektropoyezd-metro” jozibador tarif rejalarini joriy qilsin; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston Milliy teleradiokompaniyasi, Oʻzbekiston Milliy axborot agentligi bilan birgalikda aholi oʻrtasida ushbu qarorning maqsadlari, mohiyati va amaliy ahamiyati, shu jumladan jamoat transportidan foydalanishda yoʻlkira haqining toʻlash usullari va tartibini keng yoritilishini taʼminlasin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda transport vaziri I.R. Maxkamov zimmasiga yuklansin. 1. Vazirlar Mahkamasining 2003-yil 4-noyabrdagi 482-son qarori bilan tasdiqlangan Avtomobil transportida yoʻlovchilar va bagajni tashish qoidalarida: a) 23-bandning “b” kichik bandi quyidagi tahrirda bayon etilsin: “b) shahar chetidan 5 kmgacha yoki belgilangan tartibda tasdiqlangan shaharlarning transport va yoʻl-transport infratuzilmasini rivojlantirish bosh rejalariga muvofiq koʻpi bilan 12 kmgacha chetga chiquvchi shahar avtobus yoʻnalishlari”; b) 28-band quyidagi tahrirda bayon etilsin: “28. Yoʻlovchi avtobusga chiqish vaqtida yoʻlkira haqini quyidagi usullar orqali toʻlashi (tasdiqlashi) shart: transport kartasini validatorga tekkizgan holda uni validatsiya qilish; bank kartasi, smartfon va boshqa kontaktsiz elektron toʻlov turlaridan foydalanish (NFC, QR, Biometric, BLE, UWB va boshqa joriy etilayotgan texnologiyalar yordamida toʻlash); ijtimoiy/transport kartasini validatorga tekkizgan holda imtiyozli yoki bepul yurish huquqini tasdiqlash”; v) quyidagi mazmundagi 281-band bilan toʻldirilsin: “281. Yoʻlkira haqi ushbu Qoidalarning 28-bandiga muvofiq oʻz vaqtida toʻlanmaganda (tasdiqlanmaganda), yoʻlovchi avtobusda chiptasiz yurgan deb hisoblanadi va belgilangan tartibda maʼmuriy javobgarlikka tortilishiga sabab boʻladi”. 2. Vazirlar Mahkamasining 2021-yil 4-iyundagi 352-son qarori bilan tasdiqlangan Oʻzbekiston Respublikasi hududiga import qilishda bojxona boji va qoʻshilgan qiymat soligʻidan ozod etiladigan, oʻxshashi respublikada ishlab chiqarilmaydigan texnologik asbob-uskunalar roʻyxatining 5592-pozitsiyasi “TIF TN boʻyicha nomi” ustunidagi “(avtobuslar/elektrobuslar)” soʻzlari “(I va II sinfga mansub boʻlgan avtobuslar/elektrobuslar)” soʻzlari bilan almashtirilsin. 3. Vazirlar Mahkamasining 2023-yil 18-martdagi 116-son qarori bilan tasdiqlangan Shahar avtobus yoʻnalishlarining boshlangʻich narxini aniqlash va tasdiqlash tartibi toʻgʻrisidagi nizomga 4a-ilovaning matnida: a) 5-pozitsiyaning “Koʻrsatkichlar nomi” ustunidagi “yoʻnalishi” soʻzi “yoʻnalishi bir haftalik” soʻzlari bilan almashtirilsin; b) 6-pozitsiyaning “Koʻrsatkichlar nomi” ustuni ikkinchi xatboshisi quyidagi tahrirda bayon etilsin: “(5-qator X 1,09 / 40 soat)”; v) izoh qismining birinchi va ikkinchi xatboshilari quyidagi tahrirda bayon etilsin: “* Yoʻnalishning pasporti va yoʻnalishga qoʻyilgan talablar asosida bir haftalik miqdor hisoblanadi. ** Bitta avtobus uchun talab etiladigan haydovchilar sonini aniqlashda, 1 nafar haydovchi yil davomida 11 oy faoliyat koʻrsatishi hamda 1 oy mehnat taʼtilida boʻlishini inobatga olgan holda 1,09 koeffitsiyent qoʻllanadi. Haydovchilar soni 0,5 aniqlikkacha yaxlitlanadi (yaxlitlashda birlik sondan keyin hosil boʻlgan 0,25 gacha boʻlgan sonlar inobatga olinmaydi, 0,25 dan 0,74 gacha 0,5 miqdorida qabul qilinadi, shuningdek, 0,74 dan oshgan sonlar butun son sifatida qabul qilinadi)”.